CELEX: 
Language: ro
Date: 2017-02-01 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) nr. 2015/96 în ceea ce privește cerințele de performanță de mediu și de performanță a unității de propulsie ale vehiculelor agricole și forestiere

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Termenul „vehicule agricole și forestiere” acoperă o gamă largă de diferite tipuri de vehicule care au cel puțin două axe, de exemplu, tractoarele cu ecartament îngust, tractoarele de lățime mare, tractoarele cu șenile, remorcile agricole și echipamentele remorcate interschimbabile, precum compresoare, motocultivatoare, semănătoare, etc.
            
            
               Cerințele de omologare de tip pentru vehiculele agricole și forestiere sunt prevăzute în Regulamentul (UE) nr. 167/2013
                  1
                și în cele cinci acte delegate și de punere în aplicare.
            
            
               Comisia Europeană dorește să permită tractoarelor cu ecartament îngust, echipate cu motoare din clasa de putere 56-130 kW, să îndeplinească în timp util etapa V a emisiilor poluante ale motoarelor, prevăzută în Regulamentul (UE) nr. 2016/1628
                  2
               , și în același timp pentru să depășească dificultățile tehnice pentru îndeplinirea etapei IV a acestor emisii.
            
            
               Acest act vizează modificarea articolului 11 alineatul (4) și a anexei V la Regulamentul (UE) nr. 2015/96
                  3
                prin stabilirea cerințelor privind un mecanism de flexibilitate pentru tractoarele menționate mai sus. Acest mecanism de flexibilitate permite producătorilor de tractoare să achiziționeze, într-o anumită etapă a motorului cu emisii de poluanți gazoși, un număr limitat de motoare care nu respectă valorile limită ale emisiilor aplicabile pe parcursul respectivei etape, dar care sunt omologate în conformitate cu cerințele aferente etapei imediat anterioare celei aplicabile.
            
            
               2.CONSULTĂRI PREALABILE ADOPTĂRII ACTULUI
            
            
               Cu ocazia pregătirii prezentului act, Comisia a efectuat consultări adecvate la nivel de experți cu părțile interesate din sectorul industrial, partenerii sociali și statele membre.
            
            
               Acest act a fost supus unei consultări publice prin intermediul portalului pentru o mai bună legiferare în perioada 2 decembrie 2016 – 30 decembrie 2016; observațiile au fost analizate în mod corespunzător.
            
            
               3.ELEMENTELE JURIDICE ALE ACTULUI DELEGAT
            
            
               (a)Temei juridic
            
            
               Temeiul juridic al prezentului act delegat este Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere, astfel cum a fost modificat prin Regulamentul (UE) nr. 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră.
            
            
               (b)Alegerea instrumentelor
            
            
               Instrumentul adecvat este un regulament de modificare a Regulamentului (UE) nr. 2015/96.
            
            
               REGULAMENTUL DELEGAT (UE) …/… AL COMISIEI
            
            
               din 1.2.2017
            
            
               de modificare a Regulamentului (UE) nr. 2015/96 în ceea ce privește cerințele de performanță de mediu și de performanță a unității de propulsie ale vehiculelor agricole și forestiere
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               Având în vedere Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere
                  4
               , în special articolul 19 alineatul (6),
            
            
               întrucât:
            
            
               (1)Regulamentul (UE) nr. 2015/96
                  5
                prevede că valorile-limită ale emisiilor prevăzute în etapa IIIB a motoarelor cu aprindere prin compresie în cazul gamei de putere 56-130 kW ar urma să se aplice până la 30 septembrie 2016 pentru omologarea de tip a tractoarelor agricole și forestiere din categoriile T2, T4.1 și C2, echipate cu astfel de motoare, și până la 30 septembrie 2017 pentru introducerea pe piață a unor astfel de tractoare. Etapa IV, care prevede valori limită ale emisiilor mai stricte decât etapa III B, ar începe să se aplice de la 1 octombrie 2016 pentru omologarea de tip a acestor motoare și a tractoarelor cu ecartament îngust echipate cu acestea și la 1 octombrie 2017 pentru introducerea pe piață a motoarelor respective.
            
            
               (2)Pentru a se evita ca legislația Uniunii să prevadă cerințe tehnice care încă nu pot fi îndeplinite și pentru a se evita situațiile în care tractoarele agricole și forestiere din categoriile T2, T4.1 și C2, echipate cu motoare din clasa de putere 56-130 kW, nu ar mai putea fi omologate de tip, introduse pe piață sau puse în funcțiune, este necesar să se prevadă o perioadă de tranziție de un an. În această perioadă, tractoarele pot fi în continuare omologate de tip și introduse pe piață sau puse în funcțiune dacă respectă limitele de emisii din etapa IIIB.
            
            
               (3)Pentru a permite o tranziție ușoară către industria de profil atunci când aplică următoarele etape IV și V ale limitelor de emisii pentru tractoarele agricole și forestiere din categoriile T2, T4.1 și C2, echipate cu motoare din clasa de putere 56-130 kW, este necesar să se adapteze condițiile de aplicare a mecanismului de flexibilitate și să permită acest lucru, în cursul etapei IV cu un procent crescut.
            
            
               (4)Regulamentul delegat (UE) 2015/96 ar trebui, prin urmare, modificat în consecință.
            
            
               (5)Regulamentul delegat (UE) 2015/96 este deja aplicabil în timp ce modificările aduse acestuia pentru tranziția lină spre aplicarea etapei IV la tractoarele din categoriile T2, T4.1 și C2 au devenit posibile și obligatorii, după data punerii în aplicare a etapei respective (30 septembrie 2016) la astfel de tractoare, drept rezultat al modificării Regulamentului (UE) nr. 167/2013 prin Regulamentul (UE) nr. 2016/1628 al Parlamentului European și al Consiliului din 14 septembrie 2016. Prin urmare, prezentul regulament trebuie să intre în vigoare de îndată ce este posibil.
            
            
               ADOPTĂ PREZENTUL REGULAMENT:
            
            
               Articolul 1
               
            
               Regulamentul delegat (UE) 2015/96 se modifică după cum urmează:
            
            
               (1)La articolul 11, alineatul (4) se înlocuiește cu următorul text:
            
            
               „4. În scopul omologării de tip și al introducerii pe piață:
            
            
               (a) datele prevăzute la articolul 9 alineatele (3c) și (3d) din Directiva 97/68/CE trebuie, pentru vehiculele agricole și forestiere din categoriile T2, T4.1 și C2, astfel cum sunt definite la punctele 3, 6 și 9 de la articolul 4 din Regulamentul (UE) nr. 167/2013, să fie amânate cu 4 ani;
            
            
               (b) datele prevăzute la articolul 9 alineatul (4a) din Directiva 97/68/CE trebuie, pentru vehiculele agricole și forestiere din categoriile T2, T4.1 și C2, astfel cum sunt definite la punctele 3, 6 și 9 de la articolul 4 din Regulamentul (UE) nr. 167/2013, să fie amânate cu 3 ani;
            
            
               (c) clauzele de tranziție și de exceptare prevăzute la articolul 9 alineatul (4a) și la articolul 10 alineatul (5) din Directiva 97/68/CE și la articolul 39 din Regulamentul (UE) nr. 167/2013 trebuie, pentru vehiculele agricole și forestiere din categoriile T2, T4.1 și C2, astfel cum sunt definite la punctele 3, 6 și 9 de la articolul 4 din Regulamentul (UE) nr. 167/2013, să fie amânate cu 3 ani.”
            
            
               (2)În anexa V, punctul 1.1.1 se înlocuiește cu următorul text:
            
            
               „1.1.1. Numărul de vehicule agricole și forestiere introduse pe piață în cadrul mecanismului de flexibilitate, pentru fiecare categorie de motoare, nu trebuie să depășească 20 % din numărul anual de vehicule introduse pe piață de producător și echipate cu motoare din intervalul relevant de putere al motorului (calculat ca medie a vânzărilor din ultimii cinci ani pe piața Uniunii). Prin derogare de la prima teză a acestui alineat, doar pentru tractoarele din categoriile T2, T4.1 și C2, numărul de vehicule introduse pe piață în cadrul mecanismului de flexibilitate din etapa IV, pentru fiecare categorie de motoare, nu trebuie să depășească 150 % din numărul anual de vehicule introduse pe piață de producător și echipate cu motoare din intervalul relevant de putere al motorului (calculat ca medie a vânzărilor din ultimii cinci ani pe piața Uniunii). În cazul în care un producător de vehicule a introdus pe piață, în Uniune, vehicule agricole și forestiere pentru o perioadă mai mică de cinci ani, media se va calcula pe baza perioadei efective în care producătorul vehiculului a introdus pe piață vehicule agricole și forestiere în Uniune.”
            
            
               Articolul 2
               
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
         
         
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 1.2.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere (JO L 60, 2.3.2013, p.1).
               
               
                  
                     (2)
                  Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).
               
               
                  
                     (3)
                  Regulamentul delegat (UE) 2015/96 al Comisiei din 1 octombrie 2014 de completare a Regulamentului (UE) nr. 167/2013 al Parlamentului European și al Consiliului în ceea ce privește cerințele de performanță de mediu și de performanță a unității de propulsie ale vehiculelor agricole și forestiere (JO L 16, 23.1.2015, p. 1).
               
               
                  
                     (4)
                  JO L 60, 2.3.2013, p. 1.
               
               
                  
                     (5)
                  Regulamentul delegat (UE) 2015/96 al Comisiei din 1 octombrie 2014 de completare a Regulamentului (UE) nr. 167/2013 al Parlamentului European și al Consiliului în ceea ce privește cerințele de performanță de mediu și de performanță a unității de propulsie ale vehiculelor agricole și forestiere (JO L 16, 23.1.2015, p. 1).